1. IEVADS

ES un Gruzijas dialogs par vīzu režīma liberalizāciju tika uzsākts 2012. gada jūnijā. Eiropas Komisija 2013. gada februārī iepazīstināja Gruzijas valdību ar Vīzu režīma liberalizācijas rīcības plānu (VRLRP). VRLRP ir noteikta virkne precīzu kritēriju attiecībā uz četriem tehniski svarīgu jautājumu „blokiem”, lai pieņemtu tiesisko regulējumu, politikas satvaru un iestāžu sistēmu (1. posms) un nodrošinātu tās efektīvu un ilgtspējīgu īstenošanu (2. posms). Tikai pēc kritēriju izpildes Gruzijas valstspiederīgie, kuriem ir biometriskā pase, varēs bez vīzas ieceļot Šengenas zonā īstermiņa uzturēšanās nolūkos.

Komisija 2013. gada novembrī pieņēma pirmo progresa ziņojumu par to, kā Gruzija īstenojusi VRLRP, un sniedza vairākus ieteikumus pirmā (likumdošanas un plānošanas) posma pabeigšanai. Komisija 2014. gada oktobrī pieņēma otro progresa ziņojumu, kurā secināja, ka Gruzija ir izpildījusi VRLRP pirmā posma kritērijus un ir gatava novērtējumam par otrā posma kritēriju izpildi. Savos 2014. gada 17. novembra secinājumos Padome piekrita Komisijas novērtējumam. Ziņojumam bija pievienots novērtējums attiecībā uz gaidāmās vīzu režīma liberalizācijas iespējamo ietekmi uz migrāciju un drošību, Gruzijas pilsoņiem ceļojot uz ES.

Gruzija 2014. gada decembrī iesniedza atjauninātu progresa ziņojumu. Laikposmā no 2014. gada decembra līdz 2015. gada martam norisinājās Komisijas vadītas novērtējuma misijas, kurās tika izvērtēti visi četri VRLRP bloki, iesaistot ekspertus no ES dalībvalstīm, kuriem palīdzēja Komisija, Eiropas Ārējās darbības dienests (EĀDD) un ES delegācija Gruzijā. 2015. gada 8. maijā Komisija pieņēma trešo progresa ziņojumu par to, kā Gruzija īsteno Vīzu režīma liberalizācijas rīcības plānu. Ziņojumā tika ņemts vērā Gruzijas varas iestāžu panāktais nozīmīgais progress VRLRP otrā posma īstenošanā un apstiprināta daudzu četros blokos ietverto kritēriju izpilde.

Tomēr tajā tika arī norādīts, ka joprojām ir jāatrisina vairāki jautājumi šādās jomās: migrācijas pārvaldība, patvēruma politika, cilvēku tirdzniecība, korupcijas apkarošana, nelikumīgi iegūtu līdzekļu legalizācija, narkotikas, tiesībaizsardzība un pilsoņu tiesības.

Šis ir ceturtais progresa ziņojums par VRLRP īstenošanu Gruzijā. Tajā ir vērtēts, kā Gruzijas varas iestādes ir izpildījušas trešajā progresa ziņojumā sniegtos ieteikumus attiecībā uz atlikušajiem VRLRP kritērijiem. Šajā ziņojumā nav sīkāk aplūkoti tie kritēriji, kas jau iepriekšējā ziņojumā tika uzskatīti par sasniegtiem, jo uzraudzības gaitā ir apstiprinājies, ka tie joprojām tiek izpildīti.

Faktiskās informācijas un novērtējuma pamatā ir ES novērtēšanas misiju konstatējumi. Tās apmeklēja Gruziju nedēļā no 2015. gada 28. septembra līdz 2. oktobrim, pievēršoties četrām jomām (migrācijas pārvaldība, patvērums, korupcijas apkarošana un cilvēku tirdzniecība), un tajās piedalījās eksperti no ES dalībvalstīm, Komisijas ierēdņi, EĀDD pārstāvji un ES delegācija Gruzijā. Papildu informācija par šīm četrām jomām un par pārējiem atlikušajiem kritērijiem tika iegūta turpmākās sanāksmēs, kurās piedalījās Komisijas, EĀDD un Gruzijas varas iestāžu pārstāvji, no iepriekšminēto struktūru sagatavotajiem ziņojumiem, kā arī no Gruzijas 2015. gada 17. augustā un 22. oktobrī iesniegtajiem progresa ziņojumiem.

Šim ziņojumam ir pievienots Komisijas dienestu darba dokuments, kurā sniegta sīkāka pamatinformācija par norisēm katra kritērija ietvaros. Dienestu darba dokumenta pielikumā Komisija, pamatojoties uz attiecīgo ES aģentūru un ieinteresēto pušu sniegto informāciju, sniedz atjauninātu faktu analīzi un uz statistikas datiem balstītu informāciju par ietekmi, kāda gaidāmajai vīzu režīma liberalizācijai Gruzijas pilsoņiem, kuri ceļo uz ES, varētu būt uz migrāciju un drošību. Šajā ietekmes novērtējumā sniegts ieskats par paredzamajām galvenajām tendencēm migrācijas un drošības jomā. Tas parāda, ka migrantiem no Gruzijas Eiropas Savienība joprojām ir pievilcīgs galamērķis un ka ir jāpārrauga iespējamās ar migrāciju un drošību saistītās problēmas.

2. PASĀKUMU NOVĒRTĒJUMS SASKAŅĀ AR PĀRĒJIEM VĪZU REŽĪMA LIBERALIZĀCIJAS RĪCĪBAS PLĀNA KRITĒRIJIEM

2.1. Pirmais bloks: Dokumentu, tostarp biometrisko datu, drošība